Verdagte in hof ná man sterf in kroegaanval | Maroela Media
Olivier by die polisiestasie. Foto: Verskaf
Daniel Jacobus Olivier is in die rondgaande hof in Palm Ridge op borgtog van R5 000 vrygelaat. Hy word aangekla van moord. Olivier, wat homself Vrydagoggend aan die polisie oorgegee het, moet weer op 20 April in die hof verskyn.
Maroela Media het vroeër berig Vink was saam met 'n familielid in 'n kroeg in Randhart toe die voorval gebeur het. Veiligheidskameras in die kroeg het die gru-aanval vasgevang en die beeldmateriaal is sedertdien op sosiale media gedeel.
In die beeldmateriaal kan gesien word hoe Vink langs die potspeltafel staan en 'n ander man die potspelstok gryp en Vink in die gesig steek. Vink sak inmekaar en die man draai om en beweeg uit die kameraskoot uit. Iemand hardloop dan nader en trek die stok uit Vink se gesig voordat hy hulp ontbied.
Vink is na 'n hospitaal gehaas waar hy breindood verklaar is. Hy is later in die hospitaal dood. 'n Gedenkdiens word Dinsdag in Alberton vir Vink gehou.
Ludi Vink se suster, Karla Vink, het hierdie foto Donderdag saam met 'n roerende huldeblyk aan haar broer op Facebook gedeel.
Vink se suster, Karla Vink, het Donderdag 'n roerende huldeblyk aan haar broer op Facebook geplaas. "Ludi, my hart. My hart is stukkend. My wêreld is grys. Swart en wit. Vir nou is die kleur weg. Soveel vrae. Soveel hartseer. So ongelooflik baie pyn," het sy geskryf.
"Soos wat ons smeek dat jy ons hoor en terugkom, so het jy net verder weggeglip. Bud, jy was so perfek. So liefdevol. Ek het nie meer trane nie, net hierdie brand in my keel. Maar niks. Niks, Ludi. Ek belowe jou ek is ongelooflik lief vir jou."
Sy het hom beskryf as haar "sielsmaatjie" en gesê sy weet hy is nou by die Here. "Jy sien niks meer hartseer en kwaad nie, maar jy's verlos. Ludi, ek's kwaad, hartseer, gebroke maar met soveel vertroosting. Die kleur sal stadig maar seker terugvloei in my lewe. Met tyd en genade. Lief jou stukkend. Altyd, Ludi. Altyd."
wat??!! R5000 borg en hy het iemand doelbewus vermoor?? die man wat per ongeluk 'n swart werker skiet want hy dag dis 'n bosvark, kry R15,000??? Hoe werk dit? Ons regstelsel is inderdaad 'n siek, groot grap! Hierdie moordenaar moes nie borg kry nie
Verskriklik hartseer en so onnodig!!!! Innige simpatie aan famielie en vriende!
Een man skiet n man in n mielieland en gee dadelik die saak by die polisie aan. Word dan inhegtenis geneem en sukkel twee weke om borgtog te kry. Die ander vermoor iemand in n kroeg vlug van die toneel en gaan gee hom oor na n paar dae later aan die polisie oor en word dieselfde dag op borg vrygelaat. Is daar dubbele standaarde of is dit die landros wat moedswillig is
Presies jy is SO reg "verbaas" daar is iets verkeerd met die reg …menseregte in SA is ook n groot joke ! Die moordenaars, verkragters en diewe loop vrylik rond terwyl die eerlike belastingbetalers opgesluit sit in hulle eie tronke !